
Nr.___/27.04.2026
RAPORT DE SPECIALITATE
privind stabilirea modalităţii de gestiune a serviciilor de transport public de persoane prin curse regulate în aria de competență teritorială a Asociației de Dezvoltare Intercomunitară Transport Județean „TRANSTIMIȘ”
Analizând proiectul de hotărâre inițiat de Primarul Comunei Liebling, vă aduc la cunoștință faptul că prin referatul de aprobare elaborat de domnul primar Ioan-gheorghe MUNTEANU s-a propus adoptarea unei Hotărâri de către Consiliul Local Liebling privind stabilirea modalităţii de gestiune a serviciilor de transport public de persoane prin curse regulate în aria de competență teritorială a Asociației de Dezvoltare Intercomunitară Transport Județean „TRANSTIMIȘ”, luând în considerare Regulamentul (CE) nr. 1.370/2007 al Parlamentului European şi al Consiliului privind serviciile publice de transport feroviar şi rutier de călători şi de abrogare a Regulamentelor (CEE) nr. 1.191/69 şi nr. 1.107/70 ale Consiliului, prevederile art. 173 alin (1) lit. d) și e), alin. (5) și alin. (7)  din O.U.G. nr. 57/2019 privind Codul administrativ, cu modificările și completările ulterioare, prevederile art. 35 din Legea 273/2006 privind finanţele publice locale, cu modificările și completările ulterioare și în temeiul prevederilor art. 7 – 9 din Legea nr. 51/2006 a serviciilor comunitare de utilităţi publice, republicată, cu modificările și completările ulterioare, precum și prevederile art. 2 – 4, art. 16 – 17 și art. 21 din Legea nr. 92/2007 a serviciilor publice de transport persoane în unităţile administrativ-teritoriale, cu modificările și completările ulterioare.
În urma analizei cadrului juridic și instituțional, s-a aprobat aderarea Comunei Liebling la Asociația de Dezvoltare Intercomunitară Transport Județean „TRANSTIMIȘ” prin Hotărârea Consiliului Local Liebling nr.31/16.04.2026 privind aprobarea aderării Comunei Liebling, județul Timiș, la Asociația de Dezvoltare Intercomunitară Transport Județean „TRANSTIMIȘ”, fiind de acord că adrearea la această Asociație de Dezvoltare Intercomunitară implică totodată aderarea la strategia de  dezvoltare referitoare la sistemul de transport multimodal, multioperator și multipolar public județean de persoane prin curse regulate în aria de competență teritorială a asociației, asigurând un serviciu de mobilitate atractiv pentru utilizatori și modul de a moderniza și dezvolta sistemul de transport public prin care să fie atribuite contractele de servicii publice operatorilor  de transport / transportatorilor autorizați, care dispun de experiența necesară în vederea continuării și dezvoltării activității în condiții de eficiență managerială și financiară, de competitivitate pe piață în prestarea acestor servicii și de capacitatea tehnică și profesională necesară. 
Comuna Liebling în cadrul Asociației de Dezvoltare Intercomunitară Transport Județean „TRANSTIMIȘ” va sprijini implementarea sistemului de transport compensat care reprezintă acele compensații de serviciu public, definite la art. 2 litera g) din Regulamentul (CE) nr. 1370/2007 drept orice beneficii, în special financiare, acordate direct sau indirect de către o autoritate competentă din fonduri publice în perioada de punere în aplicare a unei obligații de serviciu public sau în legătură cu perioada respectivă. 
Consiliul Local, prin prevederile Legii nr.92 din 10 aprilie 1997, cu modificările și completările ulterioare, este obligat să asigure, să organizeze, să reglementeze și să controleze prestarea serviciilor publice de transport desfășurat pe raza administrativ teritorială a acestuia. Mai mult, are obligația de a coordona și coopera cu autoritățile publice locale cu privire la asigurarea și dezvoltarea serviciului public de transport de persoane prin curse regulate de interes județean și pentru corelarea acestuia cu serviciile publice de transport local de persoane la nivelul tuturor localităților din județ, transportul reprezentând un pilon al mobilității și totodată pilon al dezvoltării locale.

Legea nr. 92 din 10 aprilie 2007 privind serviciile publice de transport persoane în unitățile administrativ-teritoriale, cu modificările și completările ulterioare, la art. 1 alin. (1) stabilește cadrul juridic și instituțional unitar, obiectivele, competențele, atribuțiile și instrumentele specifice necesare înființării, organizării, autorizării, gestionării, finanțării, exploatării, monitorizării și controlului funcționării serviciilor publice de transport în  asociații de dezvoltare intercomunitară.
Pentru a încuraja populația să folosească transportul public în defavoarea autoturismelor personale, în încercarea permanentă de a-l transforma într-un serviciu cât mai atractiv, pentru creşterea gradului de încărcare în mijloacele de transport însoţită de scăderea traficului rutier cu autoturisme, este necesar a se realiza modernizarea întregului sistem de transport public județean și regional de persoane, inclusiv a staţiilor de transport public.

Factorii interesați sunt Asociația de Dezvoltare Intercomunitară, U.A.T.-urile membre asociate în asociaţia de dezvoltare intercomunitară, serviciile publice, Regiunea de Dezvoltare 4 Vest și alte entități având competenţe în siguranţa şi securitatea călătorului.

În consecință, față de cele menționate mai sus, vă supun spre dezbatere și aprobare Proiectul de Hotărâre privind stabilirea modalităţii de gestiune a serviciilor de transport public de persoane prin curse regulate în aria de competență teritorială a Asociației de Dezvoltare Intercomunitară Transport Județean „TRANSTIMIȘ”.
Cu deosebit respect,

Viceprimar, 
Radu-Marius PLEȘA
                                     …………………………………………

